khistorydata/jeongjo-sjw-relations huggingface dataset:
정조 7년 · 목
北伯辭陛也。○予曰。北伯方辭朝。北民蠲恤之典可以及今講定。卿等亦已商量乎。華鎭曰。 北道應供名色。與三南有異。本自不多。自上若欲大施蠲恤之政。則南關三手布海夫布及內寺奴婢貢條外。別無可蠲處矣。予曰。咸興　本宮別差所管漁箭。不入於均廳。而爲上供之資。故一夫身役。將至二十匹云。豈不可矜乎。浩修曰。別差所管漁箭。在於咸興浦口。此則雖自上蠲所惠者只咸定兩邑。非遍惠一道之政矣。予曰。北伯資秩旣高。又當衰年。本道値此無前歉荒。不可不付之熟手。故破格差送。而卿近年以來。衰謝益甚。是爲之悶然矣。命植曰。臣受國厚恩。致位至此。而餘日無多。常恐無一分報效之地。目下北路歉荒。振古所無。若使頷顑之民。得免溝壑之患。此亦臣分之當然。而北關事情。遍加搜問。則咸興一石米價。至於三十六兩之多云。若無別般經紀。則萬無全活之望。而南北道時留穀。只二十餘萬石。人口合爲六十餘萬。以口計穀。僅支三分之一矣。今年北關。不可以常例設賑論之。勿論軍餉交濟倉及某樣穀。以穀爲名之在北者。勢將一倂取用。而事違常格。故先此仰達矣。存謙曰。事情甚急。未暇稟裁。則得行便宜之權然後。可以救活一路之民矣。福源曰。南關留穀。猶或可也。關北六鎭諸邑。乃是邊門重地。恐不可傾庫取用矣。予曰。關以北監賑使主之。關以南道臣主之。而道臣以崇品出去。事體自別。而道里絶遠。事到目前。難以狀聞稟裁。且不無南北監司之嫌。事目指一稟定可也。命植曰。北關雖監賑使主管。而如或令出多門。事不得成矣。臣與在學。素相親熟。必無相較之理。而至於穀簿。則雖關以北。爲道臣者。豈有不與知之理乎。予曰。令出多門之歎。亦不可不慮。 監賑使及道臣所管。自朝家區劃。詳定事目。趁北伯入侍之時。決折以給可也。命植曰。監賑使欲請得若干穀。以爲賑資。而所請穀。若是他道區劃則甚好。而若是本道穀。則安用請得爲哉。本道穀則臣將便宜取用。就其中可賑者賑。可還者還。監賑則只管北道賑政。道臣兼管南北還政。勢將觀勢分排。不可先劃賑穀名色矣。存謙曰。道臣所慮。則在於監賑使之只顧賑資之豐足。不顧還資之不足故云云矣。福源曰。監賑使旣已奉命。還亦賑也。況以本道穀取用。則監賑使不可不竝管分還之政矣。予曰。監賑使只管賑政。而不顧還政。則是豈爲國事之道乎。必須從便爲之。而自古有南北監司之說。蓋北關距營絶遠。道臣有照管不及之慮。故朝家別遣使臣。蓋爲此也。若有相較之歎。則必有民不料生之慮。道臣與監賑使。勿以爭事權爲嫌。明白說破。毋致臨事而有後言可也。若有當還者付賑。當賑者付還。致有一民之捐瘠。爲道臣使臣者之孤負國恩。爲如何哉。須於今日內決去可也。命植曰。 南關則雖貿遷以食。聊生之道。易於北關。北關尤所當軫念處也。臣豈不仰體朝廷之意。而只以穀不足爲悶矣。在學曰。臣若與道臣相較。則民必蒙害。臣豈敢爲此。但臣以監賑爲名。而若北關穀。專委道臣。則往復取用之際。必有後時之慮。關北之民。恐有抑菀之歎矣。臣非敢爲爭事權之計。而關以北所在穀。勿論還賑。竝爲照管。量宜取用似好矣。予曰。監賑使則關以北。勿論還賑穀。一倂主管爲言。道臣則以南北關穀簿。竝付道臣。而監賑使則只管分賑爲言。卿等之意何如。存謙曰。聞右相言。則故重臣姓名缺爲道臣。故宰臣李彛章爲監賑御史時。往復書札尙在。穀物取用。一一相議於監司云矣。 福源曰。北關穀不可出南。南關穀可以入北。故北穀盡委御史。南穀取用時。往復於道臣矣。監賑使奉命出去。而至於穀簿上。全不句管。則事面如何矣。存謙曰。若南北關絶然不相關。道臣全不知穀物去來之數。則亦豈成說乎。予曰。監賑使下去後。飢口穀簿。書出一通。往復於監司。則何不可之有。命植曰。若如推車一心。則雖無節目何妨。 福源曰。道臣慮使臣之只顧賑事。不顧還政。或有浪費之患。而今若以北關還賑。竝付使臣。則似無此慮矣。予曰。監賑使若只顧賑事。不顧還政。至於浪費之境。卿必疏論可也。命植曰。使名體重。與御史有異。臣何敢疏論乎。予曰。道臣以北關還賑。竝付監賑使。若有不善處。則卿以崇品重臣。出莅藩任。疏論有何不可。監賑使雖年少。官至緋玉。亦豈有此乎。雖有南北監司之嫌。有不暇顧矣。時俊曰。北關還賑。竝付監賑使。而至於用穀之數。必番番文移於監司。使道臣領略去來之數好矣。命植曰。若如此。則無慮矣。予曰。然則以此載之節目可也。命植曰。北民當此極荒。必以皮穀雜穀。竝與木皮草根而爲食。來頭分賑之時。不可用他路分賑之例。若以饑民幾口。某樣穀幾包。登諸狀聞。事面極爲苟艱。穀物分派之數。勿爲狀聞何如。予曰。卿等之意何如。存謙曰。 道臣慣於北事。假以便宜之權好矣。 福源曰。分賑從便可也。至於不爲狀聞。則亦非重民事之道也。有隣曰。雜穀名色。難於書出。則以折米書之無妨。且逐月三巡狀。則減之爲好矣。予曰。北伯之意。予已知之矣。古則一月一巡狀聞。今則月三巡狀聞。昨年湖西則三巡外。又爲月終一巡狀矣。 北關則道里絶遠。三巡狀竝減之。只月終。以幾口幾石合數狀聞可也。本道穀物。本自不裕。至於今年。便同振古所無之歲。無論還軍餉交濟倉。會內外。一竝通融取用。如有不足則加分。加分不足則又爲加分何如。予曰。卿旣按一道之責。就其緩急。勿論多寡。斟酌便宜可也。予曰。北穀若不足。則可取南關穀。南穀不足。取他道移轉。務令活我濱死之民。母孤委寄之意可也。命植曰。北道水田雖不多。間或有之。禾穀種子。無可得處。此實可悶矣。予曰。然則勢將移轉於嶺南。而嶺南穀無餘。尤可悶矣。予曰。監賑使所供。不可無區劃矣。福源曰。當此災年。固當簡率。而豈可不爲輪供乎。予曰。道臣之意何如。命植曰。輪供則各邑之弊。不可言。所住邑供之。則邑力偏竭。勢將以贖布。分給各邑。以爲供億之需。予曰。自營門分給後。報備局可也。予曰。 北道田結。諸宰中無詳知之人。卿能知之耶。命植曰。關北田結比總。以今年當納。納於明年。昨年當納。納於今年矣。予曰。此誠異常矣。卿今遠出。予心悵然。精力能無衰謝之慮耶。數十萬口生靈之命。付之卿。卿須竭力爲之。
정조 7년 · 강
命北道連境處受還。行會兩道。市商禁條。限明秋蠲稅。
정조 7년 · 목
咸鏡監司李命植啓言。本道南關諸邑。皆與關西峽邑連境。臣赴營後。與守令相議。抄出其傍近處可以就食者。令面任領率。往受等還於各其隣近則事甚便好。海西亦有安邊接境之邑云。令廟堂行會兩道。請預先知悉。從之又啓言。北產諸種。皆有闌出之禁。至於今年。何可膠守前規乎。限明秋市商胡馬。以至貂蔘皮物之屬。皆使出賣境外。請俾盡人各資生之道。予詢大臣。領議政鄭存謙曰。事關禁條。有難許開矣。右議政李福源曰。舍禁去譏荒政之一也。此等之歲。許施無妨矣。予詢備堂。左參贊金華鎭曰。北伯所奏。旣出譏而不征之意。則限明秋蠲稅。恐無不可矣。予詢前北伯。 都承旨鄭昌順曰。有譏無征。商必輻轃。其在通貨救荒之道。當爲一助矣。從之。
정조 7년 · 강
命北關賑資。量宜繼用。
정조 7년 · 목
監賑使李在學啓言。臣旣承監賑之命。行將辭陛矣。聞北關民勢。見方切急。來頭接濟。茫然無策。日前因前北伯狀請。有各穀四萬石劃給之命。就其中二萬石。先爲劃付於北關。以爲賑資。而此數無以相當。若其不足之數。當臨時量宜。狀聞加分。而但賑資與還分。必有難繼之患。將以南關近倉穀。輸致繼用。故敢達矣。從之。敎以。道里距京絶遠。以此狀聞。待回下擧行。必有後時之慮。此則監賑使便宜與道伯往復爲之。形止追後狀聞。
정조 7년 · 강
命北道公都會及　璿源錄忠贊忠翊衛單子。竝退行。軍兵歲抄。待明秋擧行。
정조 7년 · 목
監賑使李在學啓言。北路賑政。今方經紀。此時除弊之道。不可不另加講究。道內公都會試取儒校生考講。竝待明年擧行。　璿源錄單子及忠贊忠翊衛單子。竝退行於後式年。各色軍兵歲抄。亦待明秋請擧行。從之。
정조 7년 · 목
監賑使李在學啓言。目今北關事。誠萬萬切悶。凡係撓民之政。不可不一竝除却。而北評事差需庫摘奸之行。實爲列邑之大弊。摘奸之行。如姑未發。則卽爲停止似好矣。句管堂上徐有隣曰。非特差需庫摘奸之弊。今年以雙朝市之故。評事之兩處往來。多月留連。實係列邑難支之端。臣意則監賑使旣留北關。仍令兼管市事。似或無妨矣。予詢備堂及曾經道臣。司直徐浩修曰。監賑之所管。非但賑政。北關凡事。莫不照管。開市看檢。恐無所礙。都承旨鄭昌順曰。監賑之行。兼察開市。則旣除評事廚傳之行。實爲北關省弊之端。從之。敎以。諸議旣如此。揆以事面。亦無不可。且正三品使名。例兼察理使。載在續典。依此開市檢察一款。使之一體主管。北評事仍卽面者上來。
정조 7년 · 강
召見藥房提調。湖西句管堂上于誠正閣。提調徐有隣。句管堂上鄭志儉。
정조 7년 · 목
予曰。北關事今日雖了。而關東之憂。何以處之。志儉曰。聖上之憂民如此。民可以忘飢矣。予曰。北伯今日諸件所奏。皆善於料量。老鍊可尙矣。有隣曰。誠得人矣。予曰。浦項穀所在列邑記入。
정조 7년 · 목
敎曰。俄因北道荒政講究事。引接大臣諸宰矣。筵臣未及歸院。雲觀之報踵至。仁愛戒告。若是丁寧。而上下酬酢之際。俱未諦聞。凡係責躬貶已之按常當行者。亦未免趁時。予益不勝悸恐。大抵今年。無災不有。以至殷殷之響。又發於收藏之節。究厥致災之由。一則否德。二則否德。自今日減膳三日
정조 7년 · 목
敎曰。旣命減膳。明日殿試。退行於二十三日。方物封裹。依前日字。以二十二日爲之。又敎曰。殿試試官望筒勿施。臨時更爲擬入。
정조 7년 · 강
命諸道方物物膳朔膳停止。
정조 7년 · 목
敎曰。咸鏡道物膳朔膳方物及　本宮別差進上魚物。大殿中宮殿所封。皆令停止。　慈殿。　慈宮進上。使之依例封進矣。旣承　慈敎。　慈殿　宮物膳朔膳方物及　本宮進上魚物。依湖南例。勿爲封進。嶺南尤甚邑停止。亦依北道例爲之之意。亦有　慈敎。自廟堂依此行會。　慈殿　宮物膳朔膳中已減者。參考舊例。自京廳從當分數磨鍊。以此意一體分付戶惠廳。又敎曰。今番諸道方物物膳朔膳停止。限麥秋處。自明年六月封進。限明秋處。自明年十月封進。限明年處。自再明年封進事。預各知委。三名日卽正至誕日也。依此知悉。一體分付諸道。關東則待綸音頒布分付。
정조 7년 · 강
召見大臣備局有司堂上于誠正閣。領議政鄭存謙。右議政李福源。左參贊金華鎭。禮曹判書徐有隣。司直徐浩修。吏曹參判趙時俊。
정조 7년 · 목
予曰。俄下傳敎。卿等見之乎。存謙曰。臣等見之。而今此冬雷之變。莫非臣竊位尸素。進不知止之致也。乞削臣職。以幸國事。予曰。卿言過矣。予以否德。叨承　列聖祖付畀之重。夙夜祗懼。憧憧一念。惟是懷保小民。而目今歲且荐飢。民不聊生。接濟之方。茫然無策。上天示警。雷異非常。靜言思之。實由予政不得其要。惠不能下究之致。咎在一人。豈獨在卿。勿復過爲辭巽。 存謙曰。方今聖明在上。上協天心。下恤民隱。靡不用極。而今玆之變。專由輔相之非人。乞賜斥退。改卜賢德。福源曰。臣五朔端揆。一味尸素。不能對揚。今此冬雷之變。莫非輔相非人之致。乞賜斥退。以幸國事。予曰。萬里銜命。還朝屬耳。予方悶卿之勞悴。而卿何辭巽之過當耶。方今時事。雖使諸葛孔明當之。亦無着手處。卿等何必深引。民事方急。先講廟謨。予曰。北關蠲恤之典。不可遲待監賑使之行。方欲先爲頒布。而三手布蔘布奴貢條外。亦有可蠲名色乎。時俊曰。北關與三南有異。應供之數。本自不多。此外恐無別般蠲恤處矣。
정조 7년 · 강
命南北關貢稅蠲減。
정조 7년 · 목
敎曰。近以本道災荒之無前。予方日夕集勞。不遑寧處。凡係賙飢恤窮之策。思慮所及。無巨無細。必欲一一措劃。以爲一分拯救之道。而本道異於湖嶺諸路。貢案稅額。邑各不同。雖欲另施蠲恤。無以領略其要。惟玆一二條件之商量者。亦安望其均惠也。然以今民情。有難遲待監賑之下去後狀請。南北關所納度支蔘布。留作補賑之需。南北關內奴婢宮房奴婢寺奴婢貢米布錢役價及雜物。南關各邑三手軍布。一倂特爲蕩減。 南北關大同布。尤甚邑尤甚社折半。之次社及之次邑尤甚社三分一。之次社四分一。限一年停退。湖嶺已施之事。豈靳於本道。況減常供裕民食。實爲目下先務。南北關每朔朔膳及三名日物膳方物。亦竝限明秋停止。　慈殿　宮依例封進。御甲胄價布勿爲上納。以補賑資。曾聞　本宮別差所管海戶應供之際。爲弊滋甚云。進上條依朔膳物膳例。限明秋停減。竝自廟堂卽爲行會該道。
정조 7년 · 강
政院議啓陳勉。賜批。行都承旨鄭昌順。行左承旨徐有防。右承旨李得臣。左副承旨李在學。右副承旨李邦榮。同副承旨趙鼎鎭。
정조 7년 · 목
議啓以爲。今者靑臺之告異。以致重宸之惕慮。夫人事失其常則天道應以變。今以人事之失言之。則兩司之印傳。殆同文具。聖批之靳允。便成古事。此則懲討之典失其常也。十行之飭敎屢宣。百度之渝惰猶前。此則政治之綱失其常也。宵肝之憂。靡安於錦玉。蠲減之惠。至及於御供。蔀屋之殿屎未蘇。守宰之貪風未祛。此則救荒之政失其常也。科制變通。弊習因循。冒代相續。巧僞百端。此則造士之規失其常也。今日人事之失其常者。已有其四。無怪乎天道應之以變。惟願聖明。懲討亟從。政治益勵。救荒宜飭實效。造士宜思矯捄。人事旣不失其常。則天道亦當復其常矣。批以。所陳諸條。可資修省。當留意矣。
정조 7년 · 강
領議政鄭存謙。右議政李福源聯箚。乞退仍陳勉。賜批。
정조 7년 · 목
聯箚略曰。臣等筵退之後。得接靑臺之報。有雷動之異矣。噫輔相之職。責任何如。而臣等無似。忝竊匪據。無一裨補。廟謨不能綜理。朝綱不能振肅。言路不能開導。士風不能董率。此莫非臣等之罪。召災之端。職由於此。則弭災之道。豈求於他。乞賜斥退。改卜賢德。以答天譴。以幸國事。亦願我殿下。亟恢乾斷。夬循輿情。使和氣日來。乖氣日祛。轉災爲祥。永迓天休焉。批以。致災之由。職在一人。反躬省檢。無往非愆尤。匡弼之責望。在我股肱。卿等政宜淬勵殫竭。何乃有此循常之巽讓。予曰卿等此擧。恐乖以實不以文之義也。卿等安心勿辭。弘濟時艱。仍命遣史官傳諭。
정조 7년 · 강
兩司聯箚懲討。賜批。大司憲李在協。大司諫南玄老。掌令李延伋。持平林道浩李百亨。獻納申致權。正言李錫夏。
정조 7년 · 목
聯箚略曰。今日之雷。何爲而作也。警發於仁愛之天。響動於收藏之節。其作雖微。其機則著。惟我殿下。憂勤一心。晉接三晝。凡所救災恤民之政。靡不用極。以臣等淺見。有不容仰勉於今日者。事顧有尤大於此者。臣等請得以畢陳。噫嘻痛矣。國之所以爲國者。倫彝也法綱也。今之合辭中諸賊。有不可一日容貸。而元惡大憝。未施王章。凶孼餘醜。尙多假息。王綱由是而頹矣。民彝由是而絶矣。噫亂逆肆行而不得鋤治。變怪層生而靡有底定。則國不可以爲國。伏願殿下。亟加三思。連啓諸賊。竝行天討。以爲弭災之義焉。批以。莫曰草草。認出憂受。當有意矣。
정조 7년 · 강
玉堂聯箚陳勉。賜批。校理沈基泰。 副校理林濟遠。修撰李太亨。
정조 7년 · 목
聯箚略曰。臣等竊以爲。遇災而警。不如無災而警。臣等俱以無似。苟然備位。始於有災之後。爲此應文之擧。極知不誠。而今若諉以不誠。竝與其應文之擧而廢之。則臣等尤有罪焉。噫古人云。君德成就。專責經筵。固知殿下淸燕之暇。留心經籍。亦知臣等滅裂之識。無足裨補。而三晝法講。許久停輟。若以經幄之乏人。遂廢講筵之古規。則此不幾於因噎而廢食乎。此殿下之典學。或欠勤孜也。噫懲討一事。何等嚴重。而三司之啓。輒降例批。此殿下之用法。或欠揮霍也。以言乎奢侈之風。則古之奢弊。富而後奢。今之奢弊。貧者皆奢。昔之侈習。貴而後侈。今之侈習。賤者亦侈。民窮財竭。職由於此。此殿下抑奢之道。或有未盡而然歟。以言乎噤默之弊。則古之言者。雖得罪於君上。而朝論許之。公議多之。今之言者。聖明不之罪。而親舊棄之。朝廷擯之。名節之壞喪也如此。風氣之卑弱也如此。此殿下來諫之德。或有未盡而然歟。以言乎恤民。則蠲減之惠。或見格於有司。以言乎用人。則疏滯之政。未及遍於遐土。紀綱不振。有以賤陵貴之歎。實政未究。有以文滅質之弊。凡此數事。無或爲召災之端歟。惟殿下懋哉懋哉。批以。八條箴警。言皆切實。當留意矣。
정조 7년 · 강
奎章閣提學金鍾秀上箚。進國朝名臣奏議要略。賜批。
정조 7년 · 목
箚略曰。臣項年就歷代名臣奏議。鈔節成書之後。心竊思之。國朝名臣奏議之可傳於後世者。亦多矣。遂採諸家文集與野乘。略始裒輯。而乃於歷代奏議要略進御命下之日。申命臣以國朝奏議之役。及臣臣承命重加纂次。彙爲六卷。謹此投進。嗚呼卷中之許多名臣。是　列聖朝所愔養成就者也。其言之生碩峻厲。每在中葉以前。而以後則多雍容婉曲。此豈　列聖容諫之盛。有前後之異也。寔由俗以世降。法綱密而忌諱繁也。嗚呼履旣降之運。而槪而上之。以進踵乎盛際。則在我殿下。惟殿下懋哉懋哉。批以。所進續編三册。義例雖放原書。存拔尤切觀省。卿之編摩之勞。予庸嘉歎。序文才日撰出。方言弁之卷首矣。
정조 7년 · 강
召見承旨徐有防于誠正閣。
정조 7년 · 목
予曰。今年之災。可謂慘矣。湖嶺告歉。東北尤甚。哀我民斯。將何聊生。聞東土之民。採葛而食。每想蔀屋之艱。奚有玉食之甘。督運御史今雖差遣。船粟之際。南民亦必重困於輸轉之役。想像其父母妻子號呼宛轉之狀。如在目前。每一念至。不覺涕隕。有防曰。憂民之聖念及此。孰不感朝家之德意也。
정조 7년 · 강
命摠廳軍入番磨鍊。論理草記。
정조 7년 · 목
敎曰。禁御兩營停番代。訓局軍之當寒替勞。實所矜悶。以摠廳軍中量宜入番。已有筵敎。果以何色軍磨鍊。而米布亦已拮據乎。摠使就議三局將臣。指一停當。竝與名色哨數番所及給料給布等事。待明朝論理草記。
정조 7년 · 강
命湖南綸音頒布。問于完伯。
정조 7년 · 목
敎曰。湖南綸音。趁今二十日。使之遍須列邑。果已如期卽布乎。令廟堂問于完伯草記。
정조 7년 · 목
敎曰。辭朝不遠。夙夜相妨。左副承旨李在學許遞。前望單子入之。
정조 7년 · 목
義禁府啓言。義州前府尹李度默。先來落後之狀。矇不察飭。終無狀啓揆以紀綱。萬萬駭然。以此照律。杖八十收贖。奪告告身三等。私罪施行。允之。敎以功減一等。
정조 7년 · 강
召見都承旨鄭昌順。督運御史金載人于誠正閣。
정조 7년 · 목
辭陛也。○予曰。 御史曾以此事。往來本道。似不生疏。雖未經任使。而外面觀之。庶不辱命矣。目下東民之情。十分遑汲。不得已爲此。而浦項本處及散在邑。皆是尤甚云。諭書中云云。非爲文具。一心憧憧。猶屬歇後。萬有一如前意外之患。此無異推而納諸。兵船則勿復用之。參用東船。勿論遲遠。惟以不致渰沒爲事可也。載人曰。當從海沿。身自董率。而善候風勢。則雖致多日。似無狼狽之慮矣。予曰。向年致敗之事。皆由兵船乎。載人曰。兵船體大。故必從大洋去。而如遇不利之風。則不得回旋。故易至此境矣。予曰。有欲言者乎。載人曰。百聞不如一見。臣往見形便然後。當通于廟堂矣。予曰。何必通于備局。直狀啓爲當。而收合後卽爲啓聞。裝載後亦爲啓聞。穀簿狀啓。勿嫌頻數。續續啓聞。而凡百以御史從事可也。予曰。常年不能預講救民之策。而事到目前。猝地區劃。殆同臨渴掘井。而言念南民之苦。不啻若恫在已。此意必曉諭浦民可也。載人曰。謹當以諭書中旨意。眞諺翻謄。曉諭浦氓。使知朝家之德意矣。予曰。停捧卽明年當納。故限麥秋停捧除耗。進上限五月停止。而至月令如已封進。則推及於六月令。使之相當。而此意亦論於道臣可也。左沿浦民。本多進上之弊。此亦可爲一分之惠耶。昌順曰。此亦爲浦民之大惠矣。予曰。東船使之來待乎。載人曰。已爲文移於關東伯矣。予曰。直往倉底乎。載人曰。當從營下穀簿一款。與道臣商議然後。可有料量矣。予曰。好好往來可也。
정조 7년 · 목
予曰。上天警予。雷變非常。白屋之飢莫救。靑臺之報又至。此莫非予一人自省處。而深夜無寐。思所以仰答天譴。俯恤民事。而移粟之政。無異割肉分等之制。豈曰惠民。每念及此。尤增惕若。
정조 7년 · 목
予曰。近日世道日下。俗尙日渝。雖以在朝之臣言之。同寅協恭之議。已無可言。無論東西南北。上自大臣卿宰。下至微末庶僚。無一人精白一心。有擔當國事底意思。朝晝之所營營汲汲者。只爲康濟一身之謀。惟是無模稜三字。便成一副當規模。此誠惑之甚者也。夫利祿人人之所奔趨。而有國而後有身。有身而後有爵位。則彼只爲身謀。不念國事者。雖自以爲得。而畢竟不免於國敗而身亡。若是者。眞所謂欲巧反拙也。目今隄防漸弛。義理益晦。搢紳之列。只以忨愒恬憘。苟度時日爲事。俗套如此。未知將何所止泊矣。何以則可得一半分矯救之術乎。 昌順曰。人心不古。俗習漸降。良由時勢之使然。而苟究其故。實緣今世無主張世道之人耳。予曰。觀今世未見一剛者。予雖無受言之誠。而在位之人。曾無出一言論一事者。其故何歟。昌順曰。雖今世。豈無素剛之人哉。但係在上之導率。若奬用剛直之士。以爲矯世之要。則士皆尙直。可以丕變舊套耳。且以　肅廟朝言之。其時人皆勇於偏論。恥爲隨俗。故雖陷於罪辟。視死如歸。此由　聖朝扶植培養之致耳。然而法久不能無弊。蠻觸相爭。戈㦸互尋。　先大王深軫矯捄之道。設爲蕩平之目。息爭端祛偏黨。昔之傾輒者。自至和同。前之矯激者。變爲雍容。此皆出於一時權宜之政。而若論其導率之效。焉可誣哉。予曰。　先王朝五十年御極之化。幾乎渾物我齊彼此。政敎之美。功化之盛。永諸千古而罕有。質諸百世而不疑。其政令之因革。規模之宏遠。彷彿三代之損益。則大聖人作爲。尙矣無論。而逮予否德。叨承丕基。所遵守者先王之法。所模範者　先王之治也。然而試看今日。風習不古。趨尙漸乖。非但黨論之難祛。甚至忠逆之立判。無論東西黑白。其勢之難合。殆如水火氷炭之不侔。而擧皆急於功名。銳於進取。不念先公之義。只憑營私之計。其居家立朝規模。惟以不言二字。橫着肚裏。不分是非。不辨曲直。看作能事。如是而尙何望淬勵名節。奮發事功耶。昌順曰。如欲使砥礪名行。養成氣節。則惟在於激勵。不專在於鎭安矣。予曰。鎭安二字。可用於矯激之中。今則矯激之風。絶已久矣。不期鎭安而自成鎭安。其故何歟。雖如此世界。若有慷慨剛直之士。不顧流俗。只視義之所在。則雖碎首天陛。庸何傷乎。昌順曰。雖或有可言之士。惟恐上意之不然。時議之或咈。趦趄逡巡。終不能一言。蓋順旨則安享利祿。忤旨則必遭斥逐。此則不可專責於群下。惟係在上之所使矣。予曰。無得罪於巨室。雖在古訓。今則山林戚里。皆無據權握柄者。則欲言者。何憚而不爲乎。然且不言者。蓋心在乎竊位苟祿。置國事於相忘之地故也。人心若此。世道若此。環顧一世。無一可恃者矣。且觀遠臣。必自近臣始。近者猶然。遠者何論。慨然二字。於今日在廷之臣。誠歇後語耳。此輩之營私蔑公。一至於此。何曾有一半分裨益於國事哉。 昌順曰。若自上明示好惡。則雖今之世。豈終無可言之人耶。予曰。旣有臺諫。付之公議。此豈予一人之私自抑揚者乎。此事向與左承旨言之。而不能無慨恨於朝臣者。略此言及。卿亦諒予意否。昌順曰。飭勵之聖敎及此。臣不勝惶愧矣。予曰。昨日雷電。誠非細變。而不聞勤攻之語。此亦俗套之使然矣。昌順曰。亦不勝慨然矣。
정조 7년 · 강
遞承旨趙鼎鎭。以林錫喆代之。
정조 7년 · 목
敎曰。右副承旨聞有實★(虫+恙)。不得行公云。許遞。前望單子入之。
정조 7년 · 강
許施湖西災結加劃之請。
정조 7년 · 목
洪忠監司金文淳。以災結加請馳啓。敎以。以草記今日內稟處。○備邊司啓言。因洪忠監司金文淳狀啓。有草記稟處之命矣。取見狀本則以爲。農形慘歉。災摠夥然。較諸昨年。洽爲一倍。畢竟停當之數。乃爲二萬六千六百七十三結五十五負九束。則前後所劃二萬三千七百結之外。不足猶爲二千九百七十三結五十五負九束。特準前請。亟許加劃事。令廟堂稟旨分付爲請矣。今此道臣加請。至以仰體俯恤之道爲辭。可知其萬不獲已。前劃外一千結加劃以給。以爲精細均俵。請俾無把束白徵之弊。敎以。又靳千餘結零數。無幾於吝惜之歸乎。道伯之更此狀請。必有商量而然。依所請許施。
정조 7년 · 강
司諫李濟萬上疏乞遞。仍陳勉。賜批。
정조 7년 · 목
疏略曰。積違召命。罪合譴何。而聖度包容。罰止問備。惶恐隕越。益無容措。顧何敢只恃寵靈。因仍盤礴。重犯無廉恥之科哉。伏願亟命遞改。仍治臣罪焉。臣於乞免之章。不宜贅他。而嗚呼今日之雷。又何以殷殷於此際也。臣實愚魯。雖未知某事之致某災。而刑政者。爲治之藥石。而凶逆無懲討之日。士習者有國之元氣。而庠序乏樂育之效。董飭之敎。或傷於嚴急。期會之政。或近於煩瑣。以至小官眩於奉承。大官善於糊塗。百爲叢脞。至尊獨勞。苟求其由。殿下亦必慨然有負於求治之初心矣。伏願殿下。惕然警動。益軫修省焉。批以。陳勉之言。當留意矣。爾其勿辭察職。
정조 7년 · 강
掌令姜★(人+寅)疏陳賙賑之要。賜批。
정조 7년 · 목
疏略曰。今當荐歉之日。憂勤宵旰。周諮廟堂。臣之至愚。顧安有一得之見。而第臣昨年待罪南邑。略效賙賑之責。粗講拯捄之方。而大抵賑飢之資。米租之外。黃豆爲上。大麥爲次。若論救急之要。大麥反有勝於租焉。蓋租者。不去皮穀。不可食。大麥則可以和皮煮粥故也。況且麥還多儲之邑。民不願受。反或爲弊。今此賑穀劃給之際。每以大麥爲主。元數幾許之內。輒令大麥居三分之二。則一可以除民弊。一可以裕賑資。伏乞裁處焉。批以。所陳當留意。仍令廟堂稟處。
정조 7년 · 강
御宣政殿。行方物看品。仍召見承旨徐有防。直提學鄭志儉。
정조 7년 · 목
予命該司官員。捧方物以進。看品訖。敎曰。方物封裹時。都堂進去人員知入。○予曰。待敎持抄啓文臣試卷入。尹行任持試卷以入。予命志儉有防輪讀。予曰。此乃富弼拜相前事耶。命行任考奏。行任考見後奏曰。此乃拜相前事也。予親考科次訖。命出比較題射石。七言六韻律詩。押別韻開。予曰。不偶然矣。其中善作者。足可爲文任。雖不善作者。皆無一字借述處。不以露拙爲嫌。極可嘉尙也。志儉曰果然矣。
정조 7년 · 강
以安聖彬爲承旨。前望也。
정조 7년 · 강
召見承旨徐有防趙興鎭于誠正閣。
정조 7년 · 목
予曰。備邊郞入來乎。祗受單子持入。予曰。 事變注書奉命在外而不入代望何也。注書出去。問于李祖承以入。假注書朴能源回奏曰。方出代望之際。事變注書已入來。故中止云矣。予曰。高陽距京五十里。且史官奉命出城門。則乃已遞之任。何不擬入。又下敎曰。當以狀啓者。以書啓爲之何也。竝知入。
정조 7년 · 강
命引義大臣。幡然改圖。
정조 7년 · 목
敎曰。畿甸之民。荐被慘歉。顑頷有轉壑之勢。此時急先務。莫過於不擾二字。此際大官。引義歸鄕。宣諭之史。輸祿之官。頂背相接。馹騎交織。以大臣體國之心。未知能安乎否。非不欲更敷心曲。以冀飜然。而顧予不誠之言。難期其見諒。用是愧懼。姑且趦趄。惟以庶幾改圖。予日望之。 政院知悉。
정조 7년 · 강
諭謝恩正使洪樂性。
정조 7년 · 목
敎曰。聞卿有愼節。不得如期渡江。遠外慮念。無以爲喩。不審其間。已獲痊可否。行期之一二日差退。切勿關慮。以妨調攝。更望益存少愈之戒。安心將理。稍俟復和。量力發程。雖在渡江以後。亦必十分自護。以副予懸戀之思。仍敎曰。此傳諭。以有旨成送于謝恩正使洪判府事。其間渡江與否。未能料度。史官之空往空來。徒貽民邑之弊。以此意亦爲下諭于箕伯處。另定營撥。卽傳灣尹。仍使灣尹傳諭。如已渡江。從便傳通之意。一體下諭。
정조 7년 · 강
召見時原任大臣及承旨有司堂上于誠正閣。領議政鄭存謙。判府事徐命善鄭弘淳李徽之。右議政李福源。都承旨鄭昌順。司直徐浩修。 吏曹參判趙時俊。
정조 7년 · 목
敎曰。諸大臣旣以試牌造朝。嶺東民事。有詢問事。入侍事傳諭。又敎曰。承旨與在關有司堂上入侍。○予曰。 蔡弘履則以爲。江陵留穀爲二萬石云矣。追聞諸議。則只二千石云。未知何說爲是。而來頭若又請穀。則何以爲之。今日時原任竝皆造朝。卿等有好樣區劃之策耶。命善曰。丙子年所劃。不過三千石。而今年災荒。似不過於辛壬乙丙。初次狀請。特許一萬石。已是無前之例。而旣許萬石。則姑觀來頭。更爲商量矣。弘淳曰。萬石雖已劃給。此乃分賑之資。至於明春種糧。自朝家有別般區劃之策然後。可免廢農矣。福源曰。二萬石二千石云云。旣是傳聞。則難保其虛實。而本道豈必全無留穀乎。以已劃一萬石及本道留穀。爲先充補賑資後。徐徐更議矣。予曰。向送備郞交濟穀嫡奸者。非直爲嫡奸而已。欲爲採探民情之緩急。非久當復命矣。卿等亦聞之耶。時俊曰。聞沿路潛行。而流民載路。故行到平海。已爲出頭。發關安集云矣。予曰。禮判言則御史關子有言。甚於乙丙。倍於辛壬。百年內所無。小須臾無死云云。大體則想是遑汲矣。弘淳曰。安東醴泉之間。嶺東士族之流離者甚多。小民則不可勝言矣。命善曰。然則安集之政。尤爲急先務矣。予曰。當此無前之災。民情易於騷動。朝家則姑勿浮動。只以某樣捄活爲事。而茫無計策。若又悠泛度日。或致一民之捐瘠。則此將奈何。雖以北路事言之。北伯言。咸興一石米價爲三十六兩云。豈非驚心處耶。弘淳曰。聞北人言。一石十五兩云矣。時俊曰。慶興人言。一石十兩云矣。福源曰。北伯之言似過矣。予曰。御史當以鎭安爲務。而其言至於如此。未知何故也。其爲人則甚是精堅。不似浮動之人矣。存謙曰。其人極沈靜。似不是浮動之人矣。予曰。初則不知九郡事情之若是遑汲。蠲減之政。反不如圻湖矣。春川則何如云耶。福源曰。不至如嶺東云矣。弘淳曰。聞舊伯言。則襄陽一境。獨自晏然云。 府使具世勣。事過後不可無褒賞之典矣。予曰然乎。聞甚嘉尙。日後朝家。豈無酬勞之典乎。予曰。關東伯若以賑穀之不足。力請不已。則將何以應副耶。今日欲聞卿等之議。預爲講定矣。命善曰。勢將復移嶺穀之外。無他道。而嶺穀之數。漸至耗縮。關北之民。尙未忘憂。誠可悶矣。予曰。鄭判府之意何如。弘淳曰。東民若無救活之勢。道臣力請。則豈可坐視不救乎。勢將復移嶺穀。而不但浦項一倉。以關嶺交接處。次次移轉。則似或便好矣。予曰。左沿尤甚處蠲恤之敎。卿等見之乎。弘淳曰。朝紙上見之。懇惻之旨。溢於辭表。凡在臣隣。孰不欽仰。而但所蠲之數。反有太過之慮矣。予曰。予亦念之。而但御極七年。無一實惠之及民者。故不暇計較其多小矣。命善曰。此外恐無加惠之道矣。予曰。北道用　先朝戊子之例。非有加於此也。命善曰。分養馬及濟州貢馬事。誠大惠矣。予曰。湖南竹木之停供。卽前例外事。而其他則皆停退。非蕩減矣。未知實惠之及民也否。存謙曰。向以嶺南災結爲慮矣。今見道臣狀啓。則果極精矣。予曰。災結亦有實惠之及小民者乎。徽之曰。全災則有實惠。而分災則未必及於小民矣。予曰。明年關東蔘貢。欲爲除減何如。命善曰。蔘政本非斂民之物。或出於賣鄕等錢存本取利之中。雖或除減。恐無及民之效矣。時俊曰。嶺東西應供人蔘。合爲二十六斤。嶺西十四斤。嶺東十二斤。江陵一邑爲四十八兩。添價不足之數。常爲四千餘兩。此實爲東民難支之大弊矣。予曰。內局若無東蔘。則難以繼用耶。命善曰。十二斤亦不少矣。昌順曰。一年都合。不滿四十斤矣。予曰。若節用。則庶可繼用矣。予曰。 北伯老鍊。勝於生手。而但衰疾可悶。監賑使爲人極了了。足可任使矣。命善曰。皆得人矣。予曰。卿等之意亦如此。關東伯若更請。則以浦項及關東接界處所留穀。或船或陸。次次移送爲定矣。福源曰。浦項不但不饒。北民事尙未了局。浦倉之穀。不無北連之慮矣。存謙曰。 咸鏡御史節目。亦有西穀移送之例矣。予曰。安邊德源等邑。猶可賴之。而其他則難保其善輸矣。命善曰。北道非浦項。則無可救之道矣。存謙曰。慶州荊山倉穀。足可移轉矣。予曰。明年若賴天之靈。年穀稍登。則生穀之道。不可不念。卿等預須知之也。此如失馬改廐。而交濟浦項等倉。皆於大無之後所設置者。而至今賴之。今若講究生穀之方。以爲補不足之策。則事可成乎。命善等曰。若朝家講定事目。嚴明申飭。則豈有不成之理乎。予曰。柳義養疏中。有軍作米五十萬石上來之言。似是不思而發矣。命善曰。此不成說之言也。不但五十萬石。雖五萬。何以上來乎。予曰。昨年朴祐源爲完伯時。戶曹欲爲取來。祐源防之矣。弘淳曰。軍作米不得分留。故尙有餘儲矣。徽之曰。若有朝令。則軍作米亦有分留之例矣。予命昌順讀李基成供辭判付。予曰。臧害人命。至於四人之多。一則不打而死。一則五度棍。一則七度。一則使軍官打五六棍而死云。楚山人心極惡。此訟極難決矣。邊門重地。若不用五六棍。何以爲官長乎。以敵以下言之。似不可成獄。至於沖脅之擧。其時三百州郡。誰不爲之。大抵其人則似是妄率。而決處則甚難矣。以是之故。判付書置數日。姑未頒下矣。存謙曰。以道臣狀啓觀之。可知其爲人之妄率矣。福源曰。爲官長者。不得施五六棍。則何以爲官長乎。聖敎至當。而至於伊時怪怪之擧。雖無處無之。今於現發之後。則不可不罪矣。予曰。基成。誰之族也。 命善曰。故相李浚慶之後孫。兵曹佐郞李尙度之侄。其父曾經閫師云矣。予曰。渠若直招。則別無深罪。而杖數只減一二度。日子差退四五日。小小隱諱之狀。可謂欲巧反拙矣。弘淳曰。隱結若現露。則勿論公私用。皆有罪。下款事。罪名尤重矣。予曰。渠之所供。恐其償命。故想必抵死隱諱矣。
정조 7년 · 강
許施嶺南災結加劃之請。
정조 7년 · 목
慶尙監司李秉模。以災結加請馳啓。敎以。以草記卽爲稟處。○備邊司啓言。以慶尙監司李秉模災結加請狀啓。有草記稟處之命矣。卽見其狀本。則備陳該曹俵災太不相當之狀。仍請元劃災六千八百結外。八千三百七十六結五十六負。特爲加劃事。令廟堂稟旨分付矣。嶺南穡事。比昨年殆無間焉。而今此所請加劃之數。比昨年災摠所減。爲二千八百餘結。其所斟量。未見其過濫。請依狀請加給。以爲精細分俵之地。從之。
정조 7년 · 강
以沈逵爲龍潭縣令。
정조 7년 · 목
敎曰。 龍潭縣令未差之代。令該曹口傳各別擇差。
정조 7년 · 목
禮曹啓言。今日封裹。書狀官當爲看檢。而書狀官李東郁。方在罷散中。何以爲之。敎以。敍用。仍令該曹。口傳付軍職。
정조 7년 · 강
命李基成供辭勿施。更爲捧招。
정조 7년 · 목
義禁府啓言。楚山前府使李基成原情。專事漫漶。不爲直陳。所當請刑。曾經宣傳官。請上裁。敎以。無論杖之多寡。病之輕重。死傷之數。多至四人。雖欲諉之邂逅。由我之律。渠烏得免乎。況詞證如許。道狀在此。在渠道理。固宜從實直告。以聽朝家處分。而觀此爰辭。極口漫漶。惟意周遮。本罪之外。卽此一節。尤極痛駭。土校金遇呂事段。莅任之日。出他不現。爲官長者。無怪其必欲懲治。而旣知其病風體肥之實狀。則曳出曳入之不足。至有批頰擣膝之事。而今以初無是事樣納招。抑何意思。而邑儒李恒吾事段。西北儒之分。雖云不甚分明。旣施七度之棍。更試磨擦之擧者。又何等萬萬乖悖。而磨擦一款。全然牢諱。 朴哲金則被棍四度。未幾殞命。謂之濫刑則未可。渠之猛杖則丁寧。李應春則替校治罪。雖已自服。致斃委折。敢稱不知。右項諸條。無非當問之端。受棍日字。用棍數爻。亦與道啓。多有相左處。此供辭勿施。更爲逐條嚴問口招。捧直招以聞。
정조 7년 · 강
命龍潭縣令當日辭朝。關東差使員留待。
정조 7년 · 강
御仁政殿。行文科殿試。仍詣春塘臺。行武科殿試召見金城縣令李命杰。龍潭縣令沈逵。讀券官。李徽之徐浩修趙時俊。對讀官。李致中李獻慶李東稷李尙度。○考官。李福源李在簡李敬懋。參考官。朴天衡李文焃沈基泰梁埉。
정조 7년 · 목
具翼善冠袞龍袍。乘輿出仁和門。詣仁政殿降輿陞座。侍臣及試官以下行禮。○予曰。披挾。何不於入門前爲之乎。試所承旨申飭可也。○以幾爲箴題。竝序。○予曰。侍衛向春塘臺。詣春塘臺降輿乘座。考官以下行禮。○予曰。應試人幾何。敬懋曰。四十七人矣。擧人以次試射。予曰。兵判守禦使兵曹參議都摠都事。爲試官。分所考講。予曰。入格之後。欲爲壯元者。使之參講。不願者勿爲之。予曰。右相入侍。予曰。藥房提調入侍。李福源徐有隣進伏。予曰。金城年事何如。命杰曰。分等雖入稍實。而峽野各異矣。予曰。杆城何如云耶。命杰曰。其中尤甚云矣。予曰。下隸盡爲逃去云。然否。命杰曰。只餘八。人而此亦非久散去云矣。予曰。今年嶺東。豈不欲拔例賑濟。而何處得穀乎。予曰。金城留穀幾何。命杰曰。甚些少矣。予曰。各處留穀幾許云耶。命杰曰。未能詳知矣。予曰。何以處之則好耶。福源曰。當待道臣狀啓。酌量處之矣。予曰。萬石可爲歲前賑資乎。命杰曰。似然矣。予曰。春川金城孰優。命杰曰。春川稍優矣。予曰。聞北道消息乎。命杰曰。所聞甚慘矣。予曰。此民之流散者。向何處云耶。命杰曰。或向原州橫城等地。或無所向云矣。予曰。嶺西稍實邑。雖不賑濟。亦不妨乎。命杰曰。以入稍實之故。不敢仰請。而民情甚遑急矣。予曰。何時下去乎。命杰曰。藥材畢納後。可下往矣。予曰。新恩政事。當日爲之。予曰。汝爲守令幾次乎。逵曰。三次矣。予曰。此時災邑。聞汝善爲治民故差除。須往善爲之。○試財考講畢。乘輿由協陽門還內。
정조 7년 · 강
召見承旨徐有防。檢校待敎徐龍輔于誠正閣。
정조 7년 · 목
予命以關東伯狀啓。原本監于領相。膽本監于右相。各以意見卽爲論奏。予命科次。對讀官李致中等。以次輪讀。科次訖。予命試官先退。試官中有司堂上。姑勿退去。試所承旨今方入侍。他承旨進去出榜。予曰。有司堂上及前關東伯入侍。假注書鄭東觀還奏曰。有司堂上中徐有隣。以兼帶內局提調。方爲人蔘捧上。故不得入來云矣。予曰。人蔘姑爲封置。使之入來。予曰。內局無關東蔘。則不可繼用耶。左參贊金華鎭曰。若無關東蔘。則臘劑所入。將爲五六斤。　王大妃殿進御藥蔘及他用。恐不足矣。司直徐有隣曰。目下雖有若干所捧。明年當捧條。盡入於蕩減中。再明年所用。無着手處。甚可悶矣。予曰。量入爲出。臘劑及餘他所用。減之可也。華鎭曰。臘劑不但內用。勿論京外。多有派及處。不可太撙節矣。予曰。臘劑外。上自御供。旣已減省。其他雜用及使行所用。視此裁減。以爲略略繼用之地。三提調會議。各項裁減之數。竝爲草記可也。予曰。今日所捧蔘何如。有隣曰。蔘品姑未知何如。而大抵不能盡乾。來頭似有減縮。故不得捧上。還給差員矣。予曰。東伯狀啓。卿等見之。而大臣意見。亦何如云耶。有隣曰。史官有右相回啓之言。故自下不知所由。方以草記論奏云矣。東觀持入草記。予曰。莫重傳命。何如是誤傳耶。有防曰。似是新入生疏之致矣。予曰。關東今又加給一萬石。而道臣以四萬石爲請。此亦似不足矣。華鎭曰。本道留穀爲二萬石。嶺穀移轉又爲二萬石。來頭若不得已加劃。則兩道道臣。從便相議。以爲次次移轉之擧。而嶺伯當此災年。似必難於擧行矣。副司直徐浩修曰。姑觀來頭形勢。徐徐爲之似好矣。予曰。此皆歲後事。聞前東伯言。漆原等處。麥儲稍多云。以此移轉何如。吏曹參判趙時俊曰。目下旣許四萬石。且觀來頭。徐徐爲之。而右沿移麥。水路甚遠。是可慮也。予曰。前東伯之意何如。金尙集曰。洛東船運甚難。而漆原則比洛東。水路頗近。而素以麥還之數多。爲本邑之大弊云。以此移送似好矣。有隣曰。繡衣行將復命。東民之緩急。自上可以洞悉。而朝家劃給。已爲四萬餘石。沿海之民。亦多漁採資生矣。予命浩修。讀關東綸音。予曰。關東遑急之狀。如在目中。夜不成眠。呼寫至此。心甚慘然。不覺潛然矣。仍命鄭昌順曰。都承旨以此出給芸館。使之印出。沈有鎭旣命待令。使之眞諺飜出。件數從當下敎矣。華鎭曰。聖意若是懇惻。民人等想必感泣也。有隣曰。本道移轉穀物已四萬。而今番蠲減。又將四萬。不但蠲恤之恩。曠絶前後。綸音辭旨。藹然惻怛。關東民人。將浹肥淪骨。感頌無地矣。予曰。此亦前例。豈足爲大惠乎。臨御七年。無一惠政。予心慙恧。有民然後有國。苟能活吾蒼生。何惜之有。今番卿等。勤勞忒甚。皆可受空名帖之賞矣。華鎭等曰。聖上以東北民事。晝宵憂勤。錦玉靡安。只恨臣等怠惰。不能奉承萬一。臣等方自訟之不暇矣。何敢爲勞乎。予曰。聞李命杰言。則尤爲驚心御史復命。其言又當如此矣。有隣曰。三陟衙眷飢餓之說。果眞的云矣。予曰。李命杰言。襄陽民獨晏然云。不但本倅之善治。年亦似稍勝故然耳。杆城無官屬。高城通引奪食之說。雖是過傳之說。其遑遑之狀。可推而知矣。明年以後。務爲生穀之道。預爲商量可也。予曰。朔膳停退。自十一月爲始。而若已封進。則以明年次月條計除可也。尙集曰。朔膳官給價錢甚厚。而渠輩情費甚多云矣。有隣曰。本錢已補賑資。而情費蕩減者。近六千緡矣。
정조 7년 · 강
執義李福徽上疏乞遞。仍陳諸條。賜批。
정조 7년 · 목
疏略曰。臣於往省先壠之日。伏奉柏府除旨。而馹召踵至。固當竭蹶趨承。而第念臣有十年貞疾。雖無頃刻垂盡之慮。而難責尋常之事。然揆以義分。有不敢偃處鄕廬。擔舁前進。纔肅恩命。而賤疾如右。萬無進身之路。乞降譴罰。以肅朝綱。臣於乞免之章。不宜贅他。而憂愛之忱。有不能自己。言雖淺近。義在無隱。一則揀擇守令。二則罷各道監兵營卜定。三則減魚鹽白徵之稅。四則停義僧番錢。五則戢竊發。噫字牧之任。雖在平歲。猶宜難愼。而況當大侵之時。如非其人。則賙賑失宜。民將盡劉。臣謂另飭各道道臣。災邑守令中不堪任者。特命刊汰。斷不可已也。噫營門卜定之弊。罔有紀極。百種所用。以雜穀如干。廉價出給。倍簁勒捧。從以吏緣爲奸。流毒民間。貽憂列邑。臣謂各該營卜定。一倂革罷可也。噫魚鹽之稅。固出於均役之意。而無論魚箭與鹽盆。一番定稅之後。前例之役廢不同。而該廳之徵捧自如。哀彼海夫。傾財破產。流亡相續。臣謂另飭該廳。各別釐正可也。噫義僧徵番。實出於矯捄之意。而各道寺刹。古盛而今殘。昔有而今無者多。一定額數。徵捧依舊。甚至於侵徵隣族。害及平民。臣謂另飭査正。量宜蠲減可也。噫竊發之患。雖在平年。尙可嚴戢。而況當此時。其可疏虞乎。第念民之爲盜。迫於飢寒。死中求生。强爲此至不善之擧。亦豈其本心歟。臣謂另飭各道討捕營。先之以曉諭向善。詗察其强梗不悛者。嚴加徵治可也。凡此數條。卽臣待罪湖邑時。目擊而悶難者。惟聖明亟察焉。批以。所陳當留意。諸條令廟堂稟處。爾其勿辭察職。
정조 7년 · 강
獻納趙錫穆從縣道上疏乞遞。仍陳勉。賜批。
정조 7년 · 목
疏略曰。臣前月祗承有旨。力疾前進。行到陰竹地。伏聞恩遞之命。且感且悚。纔過旬日。除旨又降。臣惴分怵義。實不敢屢違恩召。僅到咸昌縣。而所抱宿症。越添。一步前進。更無其勢。玆敢從縣道陳章。乞許鐫削焉。臣於乞病之章。不宜贅他。而第玆今年之歉。處處同然。大抵一道之中。自有尤甚之邑。一邑之中。亦有尤甚之面。則分等停代之際。方伯守令。雖盡心精察。而安能使一夫一婦不獲之憂耶。無論稍實尤甚。民生之困窮。必至於爛漫同歸。臣未知道臣之所分等者何如。籌司之所料劃者何如。而莫如特施大同之惠。以爲懷保之方焉。噫國家之所需用者財穀。而年年停代。儲積俱竭。則許多經費。將何以支用也。雖然孔子曰。節用愛民。然則歉歲急務。莫過於節用二字。伏願殿下。益加節儉之道。批以。所陳言甚切實。另庸體意。所以施措之方。令廟堂稟處。
정조 7년 · 강
許施關東賑穀加劃之請。
정조 7년 · 목
備邊司啓言。以原春監司徐鼎修賑穀加請狀啓。有草記稟處之命矣。卽見其狀本。則前劃浦項穀一萬石。無以接濟。慶尙道沿海各邑及浦項穀。限二萬石。安東豐基順興等邑米太租。限五千石。尙州善山金海等邑米太租。限一萬石。洪忠道忠州堤川淸風等邑米太租。限五千石。特許加劃事。請令廟堂稟旨矣。嶺南災形。視嶺東雖有淺深緩急之別。而以向來嶺伯狀本觀之。則一道之內。太半告歉。前此劃送於嶺東湖西者。已爲三萬五千石。今若又令劃送三萬五千石。則本道事勢。決難支當。至於湖西。則年事旣大歉。穀簿又零星。方欲越海數千里。運來濟民倉穀。則本道數三邑。設或有稍裕之處。不於本道之內。從便移轉。而反使崎嶇割送於隣道者。事涉不順。終必有往復相持之弊。左右思量。實無方便之勢。而九郡災荒。挽近所無。一萬石移轉。誠有不足之慮。浦項倉及左右沿與山野各邑。與嶺東道里稍近處。租三千石。牟五千石。米太各一千石。合一萬石。更爲許劃。而某邑之穀儲有裕。某邑之道里相近。非遠外之所可懸度。此則使本道道臣。往復於嶺南道臣。毋論某邑。從便區劃後。具由狀聞。運輸一節。亦令兩道。合力擧行。自前歉荒之歲。雖有移粟乞隣之例。而事勢道理。決不可專靠他道。九郡還穀。除停退外。另加督捧。嶺西諸邑中。與九郡附近。而年事稍登處。亦爲量宜移轉。與朝家前後所劃穀物。通同磨鍊接濟之意。請一體分付。敎以。爲先依草記許施可也。更又不足。加許何難。以此意分付。嶺南牟儲不少云。此則從後更劃爲好矣。
정조 7년 · 강
遞禮曹判書徐有隣。
정조 7년 · 목
右議政李福源啓言。明日雜科。禮堂當進去。而禮判方帶內局。次堂請使之進去。敎以。提調本職許遞。仍敎曰。禮曹判書徐有隣本職許遞。
정조 7년 · 강
遞刑曹判書嚴璹。
정조 7년 · 목
敎曰。雜科在明。在外刑曹判書許遞。今日政差出。待下批。試官望修整以入。
정조 7년 · 목
以姜★(人+寅)爲副修撰。鄭尙淳爲禮曹判書。李在簡爲刑曹判書。尹塾爲兵曹參判尹行任爲注書。
정조 7년 · 강
施故參議兪彦鏶隱卒之典。
정조 7년 · 목
敎曰。向來累度敦諭之後。更未申布予至意者。特以寒節之强令赴召。有妨調攝。擬竢春和。必致乃已矣。畿伯之啓忽至。愕貽良久。無以爲懷。噫此儒臣。予所慕仰。而由予誠淺。竟未能一致朝端。與共國事。每因其弟之來往。輒致此心之眷係。豈料今日。聞其長逝之報也。目今世道泮渙。民憂孔棘。此時拯救之責。竊有望於林下讀書之士。而況此儒臣。年德俱邵。朝野倚重。予所以期望者。尤何如耶。今焉已矣。更何言兪。成服後當遣禮官致祭。祭文當親撰。凡係隱卒之典。一依故掌令金鍾厚例擧行事。卽爲分付。
정조 7년 · 강
命校書館員役工匠粥米題給。
정조 7년 · 목
敎曰。近來校書館印役。員役工匠。晝夜勞役。實厲矜悶。宜有軫念之擧。限畢役。每名粥米各一升題給。唱準書吏加給五合。一爲經夜療飢之資。都承旨卽爲分付賑恤廳取來。計日準量分給。
정조 7년 · 강
召見三使臣及領右相判府事藥房提調判尹藝文提學于誠正閣。正使黃仁點。副使柳義養。書狀官李東郁。領議政鄭存謙。右議政李福源。判府事鄭弘淳。藥房提調徐有隣。判尹金履素。藝文提學鄭民始。
정조 7년 · 목
使臣辭陛及大臣以咨文事來待也。○予曰。卿等萬里行役。日寒如此。極爲關念矣。副使則發行前欲爲更見。而民憂溢目。不得爲之矣。今番使行之渡江。當後謝恩使幾許日乎。仁點曰。似爲十許日矣。予曰。昨以原春道狀啓。令備郞往復於領相。草記回啓。而右相則旣在闕中。故使以謄報送覽矣。注書誤爲傳命。令右相回啓矣。福源曰。昨日臣略問命意於領相而爲之矣。予曰。領相每退巽。不欲當着。予豈有捨領相。而只令右相回啓之理乎。予謂履素曰。抄戶必須着念精抄可也。予曰。今番咨文。藝文提學所作乎。存謙曰然矣。予謂民始曰。聞咨文事乎。民始曰。聞之矣。予曰。徐判府事入侍。徐命善進伏。予曰。關東綸音。卿等見之乎。存謙曰。未及見之矣。予曰。有司堂上進讀綸音可也。有隣讀訖。予曰。此非過語也。書此之時。心甚慘然矣。弘淳曰。辭意之惻怛。尤過於前度綸音矣。福源曰。稍實邑稍實面里。亦許停退。則似無分等之本意矣。予曰。或有分等。則雖入稍實。而亦自設賑之邑云矣。弘淳曰。只是其中尤甚面設賑矣。予曰。綸音中節財二字。以何字改之。則的知其爲蔘乎。福源曰。稱以節財。則蔘亦包在其中。恐不必改之矣。予曰。藥房蔘。何以爲之則好耶。命善曰。關東貢蔘。旣許停退。則恐有不足之慮矣。予曰。予量入節用。則豈有不足之慮乎。福源曰。進御湯劑所入。則恐不可減之矣。予曰。　大妃殿進御湯劑。日煎一錢。通一歲合爲幾斤耶。命善曰。二斤餘矣。又奏曰。節使之行。例有所給矣。予曰。蔘若不足。則何必賜給耶。命善曰。原數二十二斤之內。除出停退之數。又除臘蔘五斤。則所餘無幾。諸般名目之出自其中者。當十分裁減矣。予曰。醫官所食。則不可減數。臘劑則閭閻之間。賴此療疾者多。其在博施之意。不可遽減。如有古無今有之名色。則減之似好矣。命善曰。自京別貿則似好矣。予曰。何至別貿耶。命善曰。京貢蔘價。多歸縮劣之資。稍加以蔘捧用之路。縮劣之資。則宜有他般區處之道。從當商量稟處矣。予曰。右相旣先退。拜表卽令斯速行之可也。予曰。　太廟所用天鵞。捉取日久。未免臭傷。　當室則雖不可不用。　他室則或以鵞代用則似好矣。命善曰。博詢處之則好矣。予曰。　宗廟薦新諸物。前之二月所出者。六月始出。故趁節薦新。極爲窘束云矣。命善曰。近來薦新之物。全是未熟矣。弘淳曰。近來薦新之物。以眞瓜言之。僅如小指。太不成樣矣。予曰。以此事　先朝申飭。不啻丁寧。而又復如此矣。予曰。近來章疏中。間言鑄錢事。而錢荒專由於奢侈成風。器用服餙。貴賤同等。安得不然。存謙曰。近日風習。全以僭分爲事。極可悶也。予曰。箕伯狀本來到。卿等見之可也。予曰。道啓及戶曹回啓。俱以循便爲主。全汲指的可否之言。如彼倚仗之臣。亦皆如此。良可歎也。非徒此事爲然。上自袞闕。下至官師。相規寂無聞焉。以至推考等事。亦皆不爲。雖不忍置斯世於無可奈何之境。而太不成說矣。弘淳曰。此在自上導率矣。予曰。求言非不欲爲之。而其末稍。則反有其害矣。予曰。領相亦必以循便爲主。予每以加勉焉。存謙曰。古人糊塗之譏。加諸臣身。亦爲過濫。如臣之人。何足比數耶。
정조 7년 · 목
領議政鄭存謙啓言。抄戶事緊。判尹金履素關東句管之任。請今姑減下。從之。
정조 7년 · 강
命備邊郞拿處。有司堂上推考。
정조 7년 · 목
領議政鄭存謙啓言。北京禮部咨文中。有卽擧行之事。而備局回公郞廳。不卽傳給於承文院。致此稽滯。事甚駭然。當該郞廳請拿問處之。從之。敎以。有司堂上推考。又敎曰。當該備邊郞拿處。
정조 7년 · 강
命北京禮部回咨撰出。下送于使行所到處。以爲齎去。
정조 7년 · 목
領議政鄭存謙啓言北京禮部回咨。依例撰出。別定禁軍。馳撥下送于謝恩使行所到處。請以爲齎去。從之。
정조 7년 · 강
召見右尹李崇祜。前東伯李亨逵金尙集于誠正閣。
정조 7년 · 목
予曰。提調已爲問議大臣而來則入侍。藥房提調徐有隣進伏。予命尙集。讀原春道綸音。命亨逵讀翻諺本。
정조 7년 · 목
敎曰。咨爾關東民人。明聽予誥。古人有題畵菜者曰。不可使民有此色。民之有菜色。人君之恥也。今爾九郡之民。非但禾黍菽粟之告荒。一兩極備。四野滌盡。無壺可斷。無旨可蓄。於是乎壯者保抱携持。厥婦子散而之他。老羸擧將有塡壑之勢焉。噫關東瘠土也。田野之廣。人物之殷。視湖嶺一大都會。反不及焉。兼以疆界不正。浦海有征。歲科繁於浙茶。月貢重於荊蠙。斫蒥而恒居絶少。緝麻而常租是代。此東民之困窶。最於諸路也。予雖深處九重。每勤東顧之憂。餌藥而見蔘稏。則思吾東民。對膳而見魚鮮。則思吾東民。欲詢東民之疾苦。則屢遣衣繡之行而慰諭之。欲蘇東民之痼弊。則每飭按節之臣而矯救之。惠不及民。民不蒙澤。職由於予一人。未能盡字恤之責故耳。憧憧一念。曷嘗頃刻忘于懷也。噫九郡之民戶。不下二萬有奇。而炊烟者爲幾戶。口不下十萬有奇。而啜粥者爲幾口。採於山。能救竝日之餒。獵於海。能辦數時之糧歟。又況終朝擷綿。不盈傾筐。永夜機織。未斷數尺。縱有晩粟之食。食其親而子不得食矣。縱有補綻之衣。衣其夫而妻不得衣矣。重之以穉孩無知。啼飢而呼寒。予想像此光景。自不覺惻然涕沼襟。每夜繞榻。殆至明發。嗟我東民。知乎否耶。噫今年災荒。振古所罕。纔蠲畿湖之稅。又減關嶺之糴。狀奏迭上。絲綸交下。宵予衣旰予食者。數月于玆。六道之幾萬生靈。靡日。不往來於方寸之中。向所云十指之喩。道予衷情。而唉彼九郡。觀於道臣請穀之啓。益知其日甚一日。比之水火。行且焚溺。而父我母我。仰首嗚呼。少忽拯救。無異推納。豈忍以日前一二事蠲免。歸之了勘。而立視其死乎。至於嶺之西。雖與嶺以東有間。同是赤子。何足較計。況予七年御極。曾無一惠曁東。山澤之竭而筐篚相望。杼柚之空而尺寸不捐。比年賙救之政。不過是按例而已。予常自視欿然。矧値無前大侵。寧斳無前大惠。嗟爾關東民人。尙明聽之哉。今秋九郡。何論面里分等。騎步兵布錢軍保雜色保米布錢收貢米布錢婢役價各項上納之出於身者。嶺東全數蕩減。嶺西之次邑尤甚面里折半蕩減。大同米布之出於田者。嶺東全數蕩減。嶺西之次邑尤甚面里三分一蕩減。漁鹽船稅之出於海者。嶺東前已全數停退。而更令限以明年。嶺西船稅折半停退。內醫院所納嶺東貢蔘。明年條一竝蕩減。其中官給之詳定元價。徐留各該邑。以補賑還之需。嶺西之次邑尤甚邑里四分一蕩減。當年新還餉。嶺東一倂限折半停退。其中最遑汲處。何拘折半。視民力參量收捧。嶺西依畿甸例。之次邑尤甚面里三分一。之次邑之次面里稍實邑尤甚面里四分一。之次邑稍實面里稍實邑之次面里五分一。稍實邑稍實面里六分一停退。各宮房各軍門各衙門折受設屯處尤甚邑折半裁減。之次邑三分一裁減。其餘以錢代捧。保貢米布。之次邑以上已蠲減者外。幷從民願代捧。兩殿朔膳及三名日方物物膳之出於嶺東者。自十一月限明年停止。嶺西限明秋停止。嶺東價米留作賑資。月課米一體留作賑資。因是而又有布及者。嶺穀轉移。厥數幾萬。以水以陸。見方次第督運。開春糴賑。庶不至絶巡。而昨年之已施於畿湖嶺者。不施於嶺東可乎。且予帑需之別儲一庫者。政爲吾民水旱之備耳。趁今別加恩澤。稍可寬予心。今以貂裘一領。帑銀一千兩。丹木五百斤。以補賑資。噫民之無饑。在予梁肉。民之無寒。在予貂。貉民之無病。在予蔘朮。尙蠲經費。何惜乎內需。猶減軍資。奚有乎屯稅。此予所以不謀於廷臣。而特降十行之綸者也。抑又思之。賑政之可戒者有四。飢口虛實易蒙也。穀物精粗易雜也。斗升大小易據也。奬鹽醎酸曷混也。分粟而必令檢量。饋粥而必令嘗味。卽去冬飭諭於畿湖方伯守宰之語也。今於本道。復以此申戒之。噫小民靡依靡托者。自可抄口付賑。至若搢紳韋布之貧不可存者。班族婦女之難於自衒者。餓死于室。有誰知之。惠鮮之政。尤所當念。爾等無曰爲恥。須各代受。噫如使予東民有菜色。上自方伯。下逮守宰。以其法從事。謝我東民。父母之責在予。同胞之義在方伯守宰。活萬則有賞。漏一則有罰。爾等無恐。予何多誥。然而東民之輕棄鄕里。此非特爾等無恒產。殆撫摩之失其方也。農有糴飢有賑。田有蠲身有復何苦而去鄕爲哉。今予救爾等之心。庶質蒼穹。爾等回咷爲笑。反苦爲樂。予方跂足而竢之。爾等須悉予至意。安堵奠業。永作我東土之民。仍敎曰。旣承　慈敎。敢不將順。　慈殿　慈宮物膳朔膳方物。一體停止。膳需自京磨鍊進排。亦有可據之例。預令知悉。
정조 7년 · 강
命春桂坊給代錢藏置。以爲復設時經用。
정조 7년 · 목
檢閱尹行任啓言。春桂坊自有均廳給代錢。每年二百八十兩零。劃送本院。而丙申以後。以春坊書籍之權付玉堂。給代錢移屬玉堂。桂坊給代。自本廳仍置矣。臣等旣承春坊書籍修藏之命。則春坊給代。自今年爲始。與桂坊給代丙申以後仍置。分付均廳。照數藏置。以爲春桂坊復設時經用之資。似好。故敢達矣。從之。
정조 7년 · 강
命瑞山等三邑守令。各別擇差。當日辭朝。
정조 7년 · 목
洪忠監司金文淳。以瑞山縣監李廷老。溫陽郡守金履鉉。牙山縣監任時習罷黜馳啓。敎以。政官牌招開政。三邑守令。勿拘常格。各別擇差。待下批當日辭朝。
정조 7년 · 강
命原州元劃太。折半劃送。
정조 7년 · 목
原春監司徐鼎修。以原州太三千石移送畿甸。特爲還寢馳啓。敎以。今日內。卽爲草記稟處。○備邊司啓言。原春監司徐鼎修狀啓。有草記稟處之命矣。取見其狀本則以爲。今年豆太。八路同歉。明年種子。到處艱乏。三千石移送。已是行不得之事。原州距嶺東。不可謂之隣比。而次次轉輸。揆以民情。參以穀簿。萬無出送他道之望。原州太三千石移送畿甸一款。特爲還寢事。請令廟堂稟旨分付矣。當初移劃。因其換色之請。則到今擧行。準數移送。固當一依前關。而但原州太農。雖云稍勝於他路。道內移轉。亦將分力於開春。不可無參量之道。元劃太三千石內。限折半捧留興元倉。待明春畿邑送船輸送之意。請分付。敎以。本道請穀之啓。逐日登聞。此時移穀之令。非不知事面之相反。而原太有裕。前伯蔡弘履之言。不但爲然。俄聞曾經道伯諸人。皆以爲太還太多。反貽民弊爲言。且本州之穀。旣無轉送東郡之路。然則依前分付劃送畿邑。無所不可。道臣狀請。旣如是懇至。依草記只令折半劃送。待開春解凍。令畿邑覓船運來之意。兩道道伯處。措辭行會。
정조 7년 · 목
敎曰。承旨李邦榮許遞。
정조 7년 · 강
有政吏曹參判趙時俊進
정조 7년 · 목
以權坪爲掌令。兪彦鎬爲右參贊。洪良浩爲知義禁。李時淵爲牙山縣監。○因溫陽郡守望筒。敎曰。惠郞不必續續遞改。更爲擇擬以入。又因瑞山縣監望筒。敎曰。不必以侍從差遣。勿論文武。更爲各別擇差。○再政。以李邦榮爲溫陽郡守。李禹鉉爲瑞山縣監。趙興鎭爲承旨。
정조 7년 · 강
命關東守令。如有上京者。明日來待。
정조 7년 · 강
命時囚。今日內開坐捧供。
정조 7년 · 강
御誠正閣。行課講。召見下直守令。試官。徐浩修鄭志儉。
정조 7년 · 목
試官率講員行禮訖。予命次次進講。姜世綸等進講訖退。溫陽郡守李邦榮進奏職姓名。予曰。溫陽聞是歉邑。今日特簡。意非偶然。須下去竭誠。無以殘邑忽之。瑞山縣監李禹鉉進奏職姓名。予曰。爾無以左遷爲嫌。須各別惕念也。牙山縣監李時淵進奏職姓名。予曰。爾之治績。予所稔知。須卽下去。悉心賙賑。務去弊瘼可也。
정조 7년 · 강
召見承旨徐有防。春川府使李時秀于誠正閣。
정조 7년 · 목
敎曰。左承旨與關東上京守令入侍。○予命時秀進前。問曰。本邑年事。爲尤甚乎。之次乎。時秀曰。本邑今年居之次。而統而論之。不免凶歉矣。若比嶺東諸郡。則爲稍優矣。予曰。嶺東今方渴急。故發送御史。歸期遲速。姑難的知。爾其將此綸音一通。馳往嶺東九郡。布告朝家賑救之意。使之安集。勿爲流散之意。慰諭窮民可也。仍命有防讀諭書以頒。仍下敎曰。帶去軍官。勿拘軍門將官。必勤幹人帶去可也。
정조 7년 · 강
遞差承旨安聖彬。以洪秉纉代之。尋遞。以申思運代之。
정조 7년 · 목
敎曰。當該承旨遞差。承旨前望單子入之。又敎曰。新除授承旨牌招察任。又敎曰。在外承旨許遞。前望單子入之。
정조 7년 · 강
遞兵曹參議徐龍輔。
정조 7년 · 목
敎曰。番次苟艱。職務相妨。兵曹參議許遞。與未差之代。前望單子入之。待下批牌招察任。
정조 7년 · 강
命原春道綸音頒布。
정조 7년 · 목
敎曰。諭原春道嶺東嶺西士民綸音。監營中營鎭營嶺東西二十六邑四驛越松鎭。各白綿紙粧䌙一件。嶺東九郡所屬九十面。嶺西十七邑所屬一百四十三面。各白綿紙不粧一件。嶺東九郡所屬四百五里三十四驛站。各白休紙不粧一件。嶺西十七邑所屬九百七十一里。通二里各白休紙不粧一件。三十八驛站。各白休紙不粧一件賜給。嶺東白休紙不粧六十件。嶺西白休紙不粧三十五件。加數下送。以爲無遺廣布之地。又敎曰。今番綸音。本道人士宜令聞知。前察訪權啓學。前都事權世規。前佐郞崔顯珌。典籍金澤珉。前監察朴民瞻。前典籍權漢緯。學正黃乃正。前司諫李一曾。持平李百亨。前參奉金說澤。前縣監李重玉。前佐郞安錫佺。司直丁範祖。前正郞崔海寧。前持平李馨德。三登縣令韓光植。前郡守閔游。前佐郞申光祐。副正字朴思默。前縣監金翼均。前縣監丁述祖。靈山縣監韓重裕。司僕僉正李正模。前參奉朴敦浩。前察訪鄭道復。前縣監全百齡。左通禮金樂洙。前司諫洪彥喆。前縣監趙來鎭。前郡守趙漢鎭。前參奉朴師轍。前營將李澄萬。前府使申胤。前營將申潚。蒜山僉使金彦之。前營將元宇鎭。羽林將元綮鎭。前郡守黃泰彦。前五衛將李寬徵池日輝。慶尙左兵虞候高雲瑞。前縣監池日浩。前郡守李彬。前主簿閔德洙。前武兼安宗赫徐景國。訓鍊主簿元光厚。楸坡萬戶元宅鎭。備邊郞李尙岳。前宣傳官金魯正。前武兼李時菡等。各頒一件之意。下諭于嶺東伯處。職姓名不過從官素書下。此外文武出身或有遺漏人。添書加數件中頒給。形止狀聞。頒布之際遐土人或不無遺落之弊。各別照察擧行之意。一體下諭。又敎曰。原春道綸音。旣已頒布。自廟堂依綸音。逐條知委該道。使之依此擧行。擧行形止亦令狀聞。